Tõsi küll, Hisham toob ära ka teise versiooni, kuidas Omar, kes oli mõõga vööle sidunud ja läks Muhamedi juurde, et tappa ta kuraiiitide seas vaenu loomise pärast, saab enne sinna jõudmist teada, et tema oma õde on juba allaheitnu - muslim. Kiirustab õe juurde, enne sisenemist  kuuleb mingit arusaamatut sõnadevoogu (!), mis osutub Koraani retsiteerimiseks, ning sellest veelgi enam vihastades lööb õde ning saab õemehelt pärgamendile kirjutatud suura Ta ha, mida lugedes ütleb, et kui ilus tekst ja hakkab muslimiks (136 - 137). Ibn Ishaq ausa ajaloolasena on siin esitanud mitu versiooni, kuid seda teist lugemise varianti on meil mitu põhjust mitte pidada autentseks. Esiteks seetõttu, et sellega seotud liiga tüüpiline motiiv lk 136: Muhamed 40 jüngri hulgas jutlust pidamas. 40 on arv, mis reeglina viitab ebakindlusele või konventsioonile. [20] Teiseks, väide, et Omari õde Fatima lugemas suurat Ta Ha pärgamendilt - väga ebatõenäoline, et nii varasel koraani ilmutamise perioodil nagu 614-15 midagi üldse kirja pandi, kui on teada, et alles Riddah sõdadega kaasnenud qurrah ja peastteadjate langemisega hakati mõtlema kirjapanemisele. Ning Ibn Ishaqist jääb mulje, nagu oleks Ta Ha terviksuura, mis seda aga Belli arvates ei saa olla (Bell, Qur'ān , 292-293); kuid mis ka kõigi teiste arvates ei sobi nii varasesse ajajärku nagu 614-15: Kratkovskil 55., Eg standart 45., Weil 53., Blachere 57., Grimmel ja Muiril aga veelgi hilisem - 74. ja 75. Seega on palju tõenäolisem ikkagi Hishami esimene versioon, kus ei mainita Omarile nii suurt mõju avaldanud suura täpset nime, kus Omar on varasest traditsioonist tuntud joodik (ning ka selles versioonis tulnud joomase peaga veini otsima ning oma veinisusest tingitud uudishimust kuulatab Muhamedi loetavat ilmutust [21]); ning Muhamed säilitanud inimliku kartuse selle vägilase ees, mis selles loos lausa kahel korral avaldub, mitte aga teine versioon, milles Muhamed kartmatult Omari sisse kutsub (Ibn Hisham,137). Ühesõnaga, meil on enam põhjust uskuda varianti inimesest-Muhamedist kui pool-pühakust-Muhamedist, millise pildi hilisem konventsionaalsus silma torkab.